Megállapodás

az Európai Gazdasági Közösség és Mauritius kormánya között a mauritiusi vizeken folytatott halászatról

AZ EURÓPAI GAZDASÁGI KÖZÖSSÉG, a továbbiakban a Közösség, és

MAURITIUS KORMÁNYA, a továbbiakban Mauritius,

FIGYELEMBE VÉVE az AKCS-EGK egyezményből származó együttműködés szellemét és a Közösség és Mauritius között meglevő jó együttműködési kapcsolatokat;

FIGYELEMBE VÉVE Mauritius azon kívánságát, hogy fokozott együttműködés segítségével támogassák a halászati erőforrások ésszerű kiaknázását;

EMLÉKEZTETVE, hogy a Közösség és Mauritius aláírták az Egyesült Nemzetek Szervezetének Tengerjogi Egyezményét és, hogy ezen egyezménnyel összhangban Mauritius létrehozott egy, a partjaitól 200 tengeri mérföldre kiterjedő kizárólagos gazdasági övezetet, amelyen belül az említett övezet erőforrásainak feltárására, kiaknázására, megőrzésére és kezelésére a nemzetközi jog elveivel összhangban felségjogokat gyakorol;

AZZAL AZ ELTÖKÉLT SZÁNDÉKKAL, hogy a kapcsolatukat a tengeri halászat területén egymás érdekei iránti kölcsönös bizalommal és tisztelettel vezessék;

AZZAL AZ ÓHAJJAL, hogy meghatározzák a Felek közös érdekébe tartozó tevékenységekre irányadó feltételeket,

A KÖVETKEZŐKBEN ÁLLAPODTAK MEG:

1. cikk

E megállapodás célja azon elvek és szabályok meghatározása, amelyek a jövőben minden tekintetben szabályozzák a Közösség valamely tagállamának lobogója alatt hajózó hajók (a továbbiakban: a közösségi hajók) halászati tevékenységeit azokon a vizeken, amelyek a halászat tekintetében Mauritius felségterülete vagy joghatósága alá tartoznak (a továbbiakban: a mauritiusi vizek), az Egyesült Nemzetek Szervezetének Tengerjogi Egyezményének rendelkezéseivel és a nemzetközi jog egyéb szabályaival összhangban.

2. cikk

Mauritius engedélyezi a közösségi hajók halászati tevékenységét a mauritiusi vizeken e megállapodással összhangban.

3. cikk

(1) A Közösség vállalja, hogy megtesz minden szükséges lépést annak biztosítása érdekében, hogy a közösségi hajók betartsák e megállapodás rendelkezéseit és a mauritiusi vizeken való halászatra vonatkozó jogszabályokat, amelyek összhangban vannak az Egyesült Nemzetek Szervezete Tengerjogi Egyezményének rendelkezéseivel és a nemzetközi jog egyéb szabályaival.

(2) Mauritius hatóságai értesítik az Európai Közösségek Bizottságát az említett jogszabályok bármilyen javasolt módosításáról.

4. cikk

(1) A közösségi hajók által a mauritiusi vizeken az e megállapodás szerinti halászati tevékenység folytatása a mauritiusi hatóságok által a Közösség kérelmére kibocsátott halászati engedélyhez kötött.

(2) Az engedély kibocsátása az érintett hajótulajdonosok által az engedélyre vonatkozó díj megfizetéséhez kötött.

(3) Az engedély igénylésének eljárását, a díj összegét és a fizetés módját a melléklet határozza meg.

5. cikk

A Felek vállalják, hogy – akár közvetlenül, akár nemzetközi szervezeteken keresztül –összehangolják a tevékenységüket annak érdekében, hogy biztosítsák az Indiai-óceán élő erőforrásainak kezelését és megőrzését, különösen a hosszú távon vándorló halfajok esetében, és hogy segítsék a vonatkozó tudományos kutatásokat.

6. cikk

A 2. cikkben biztosított halászati lehetőségek fejében a Közösség a jegyzőkönyvek rendelkezéseivel összhangban pénzügyi hozzájárulást fizet Mauritiusnak, az AKCS-EGK-egyezmény alapján Mauritiusnak járó finanszírozás sérelme nélkül.

7. cikk

(1) Amennyiben Mauritius hatóságai úgy döntenek, hogy az állományok helyzetében bekövetkezett fejlemények következtében olyan védelmi intézkedéseket hoznak, amelyek hatással vannak a közösségi hajók tevékenységére, a Felek konzultációkat folytatnak annak érdekében, hogy módosítsák az e megállapodáshoz csatolt mellékletet és jegyzőkönyveket.

(2) E konzultációk azon az elven alapulnak, hogy a jegyzőkönyvekben biztosított halászati jogok bármely lényeges csökkentése a Közösség által fizetett pénzügyi hozzájárulás azonos csökkentéséhez vezet.

(3) A mauritiusi hatóságok által hozott bármely védelmi intézkedés egyenlően alkalmazandó a Közösség és más harmadik országok hajóira az azonos földrajzi térségben a fejlődő államok közötti különleges megállapodások – beleértve a kölcsönös halászati megállapodásokat – sérelme nélkül.

8. cikk

(1) A Felek megállapodnak, hogy konzultálnak egymással az e megállapodás végrehajtására és megfelelő érvényesülésére vonatkozó kérdésekről. E célból létrehoznak egy vegyes bizottságot. A bizottság bármelyik Fél kérésére összeül.

(2) A megállapodás értelmezésére vagy alkalmazására vonatkozó viták esetében, a vita a Felek közötti konzultáció tárgyát képezi.

9. cikk

E megállapodás egy rendelkezése sincs hatással és nem sérti semmilyen módon egyik Fél álláspontját sem bármely tengerjogi kérdésben.

10. cikk

E megállapodás egyrészről azokra a területekre alkalmazandó, amelyeken az Európai Gazdasági Közösséget létrehozó szerződést alkalmazzák, a Szerződésben meghatározott feltételek szerint, valamint másrészről Mauritius területére.

11. cikk

A melléklet és a jegyzőkönyvek e megállapodás szerves részét képezik, és eltérő rendelkezés hiányában az e megállapodásra való hivatkozás azokra is vonatkozik.

12. cikk

(1) A megállapodást egy, a hatálybalépése napjától számított kezdeti hároméves időszakra kötik meg. Hacsak valamelyik Fél legalább hat hónappal a hároméves időszak lejárta előtt ilyen értelmű értesítésével fel nem mondja a megállapodást, akkor az hatályban marad további hároméves időszakokra, hacsak az egyes hároméves időszakok lejárta előtt legalább három hónappal megtett értesítéssel fel nem mondják azt.

(2) Abban az esetben, ha egy Szerződő Fél a megállapodás felmondásáról szóló értesítést nyújt be, a Szerződő Felek tárgyalásokat kezdhetnek.

(3) A jegyzőkönyv érvényességi idejének lejárta előtt a Szerződő Felek tárgyalásokat kezdenek, hogy közös megegyezéssel maghatározzák a jegyzőkönyv feltételeit a következő időszakra, és, ha szükséges, a melléklet szükséges módosításait vagy kiegészítéseit.

13. cikk

Ez a megállapodás, amely két-két eredeti példányban készült angol, dán, francia, görög, holland, német, olasz, portugál és spanyol nyelven, s amely szövegek mindegyike egyaránt hiteles, az aláírását követő hónap első napján lép hatályba.

--------------------------------------------------

MELLÉKLET

A KÖZÖSSÉGI HAJÓK ÁLTAL A MAURITIUSI VIZEKEN FOLYTATOTT HALÁSZATI TEVÉKENYSÉGRE VONATKOZÓ FELTÉTELEK

1. Engedélykérelem és az engedély kiadására vonatkozó eljárás

A közösségi hajókat a mauritiusi vizeken történő halászatra felhatalmazó engedély igénylésére és kibocsátására vonatkozó eljárás a következő:

a) Az Európai Közösségek Bizottsága minden egyes hajóra vonatkozóan, amely e megállapodás alapján halászati tevékenységet szándékozik folytatni, legalább 20 nappal az igényelt érvényességi időszak kezdete előtt – az Európai Közösségek Bizottsága mauritiusi képviselőjén keresztül – benyújt egy, a hajótulajdonos által elkészített kérelmet a mauritiusi hatóságoknak. A kérelmet a Mauritius által e célból biztosított formanyomtatványon kell benyújtani, amelynek mintája mellékelten található.

b) Minden egyes engedélyt egy kijelölt hajóra kell kibocsátani a hajótulajdonosnak. Az Európai Közösségek Bizottsága kérésére a hajó engedélyét helyettesíteni lehet, vis major esetén pedig helyettesíteni kell egy másik közösségi hajó engedélyével.

c) Az engedélyeket a mauritiusi hatóságok továbbítják az Európai Közösségek Bizottsága mauritiusi képviselőjének.

d) Az engedélyt mindenkor a hajón kell tartani.

e) A mauritiusi hatóságok a megállapodás hatálybalépése előtt közlik az engedélyekre vonatkozó díjak megfizetésének szabályait, és különösen a bankszámla adatait és az alkalmazandó pénznemet.

2. A tonhalhalászó hajókra vonatkozó engedélyek érvényessége és a fizetés szabályai

a) Az engedélyek egyéves időszakra érvényesek. Az engedélyek megújíthatók.

b) A díj 20 ECU a mauritiusi vizeken kifogott mennyiség minden egyes tonnája után. A tonhalhalászó hajókra vonatkozó engedélykérelmeket minden kerítőhálós tonhalhalászó hajó után egy 1000 ECU éves átalányösszegű előleg Mauritiusnak történő megfizetését követően bocsátják ki, amely összeg megegyezik 50 tonna, a mauritiusi vizeken kifogott tonhal utáni éves díjjal. A halászati évre vonatkozó díjak ideiglenes kimutatását az Európai Közösségek Bizottsága állítja össze minden egyes naptári év végén a hajótulajdonosok által elkészített és a mauritiusi hatóságokhoz, valamint az Európai Közösségek Bizottságához egyidejűleg továbbított fogási nyilatkozatok alapján. A vonatkozó összeget a hajótulajdonosoknak Mauritius kincstárába kell befizetniük legkésőbb a következő év március 31-ig. A halászati év tekintetében a fizetendő díjak végleges kimutatását az Európai Közösségek Bizottsága állítja össze, figyelembe véve a rendelkezésre álló tudományos szakvéleményeket és az ORSTOM, a Spanyol Oceanográfiai Intézet és más nemzetközi halászati szervezet által az Indiai-óceán vonatkozásában összegyűjtött statisztikai adatokat. A hajótulajdonosokat az Európai Közösségek Bizottsága értesíti a kimutatásról, akiknek 30 napjuk van a pénzügyi kötelezettségeik teljesítésére. Amennyiben a tényleges halászati tevékenység után fizetendő összeg kevesebb, mint az előleg összege, a vonatkozó különbséget nem lehet visszatéríteni a hajótulajdonos részére.

3. Az egyéb hajókra vonatkozó engedélyek érvényessége és a fizetés szabályai

a) A horogsoros halászhajókra vonatkozó engedélyek (kivéve a hosszú horogsoros hajókat) három, hat, vagy tizenkét hónapra érvényesek. Az éves díjakat a BRT alapján a következőképpen állapítják meg: 60 ECU/BRT, időarányosan.

b) A 2. jegyzőkönyv rendelkezései alapján rákfélék kísérleti halászatát végző hajók esetében a díj 25 ECU/BRT évente.

4. Megfigyelők

Minden 50 BRT feletti hajó, a mauritiusi hatóságok kérésére felveszi az e hatóságok által kijelölt megfigyelőket a fedélzetre annak érdekében, hogy a mauritiusi vizeken történt fogásokat ellenőrizzék. A megfigyelők számára minden tekintetben lehetővé kell tenni a feladatuk elvégzését, beleértve a helyekre való belépést és a dokumentumokhoz való hozzáférést. A megfigyelő nem lehet tovább jelen, mint a feladata teljesítéséhez szükséges idő. Amíg a fedélzeten tartózkodik, megfelelő élelmet és szállást kell biztosítani a számára. Ha egy hajó mauritiusi megfigyelővel a fedélzetén elhagyja a mauritiusi vizeket, a hajótulajdonos költségén minden lépést meg kell tenni annak biztosítása érdekében, hogy a megfigyelő a lehető leghamarabb visszatérhessen Mauritiusra.

5. Rádiós közlések és jelentés

Az 50 BRT feletti hajók a mauritiusi vizekre való belépéskor, s azok elhagyásakor közlik a rádióállomással (amelynek nevét, hívójelét és a frekvenciáját az engedély határozza meg) a fedélzeten található fogásmennyiséget.

A hajók kapitányai, beleértve a horogsoros halászhajókat is, egy halászati jelentés formanyomtatványt töltenek ki, amelyben megjelölik a dátumot, a hajó helyzetét, és a kifogott halmennyiséget és fajokat. A tonhalhalászó hajók esetében fel kell tüntetni a hálókivetések számát és a kifogott tonhal mennyiségét fajonként. Ezeket a formanyomtatványokat továbbítani kell a mauritiusi hatóságoknak legkésőbb a hajó kikötőbe való visszatérése után három héttel. Mindenesetre, a horogsoros halászhajók esetében ezeket a jelentéseket minden negyedév vége után egy hónappal kell elküldeni.

6. Halászati övezetek

A közösségi hajók egy, az alapvonaltól számított 12 tengeri mérföldes távolságon belüli terület kivételével folytathatnak halászati tevékenységet a mauritiusi vizeken. A horogsoros halászhajók csak a hagyományos területeiken halászhatnak, nevezetesen a Soudan Bank, East Soudan Bank, St Brandon és Nazareth Bank területein.

Mindazonáltal, az e megállapodás hatálybalépésétől számított 12 hónapos időtartamra a tonhalhalászó hajók számára engedélyezik a halászatot az Agalega-szigetek körüli alapvonaltól számított 5 mérföldes körzetben. Ezt az eltérést a vegyes bizottság első ülésén felülvizsgálják.

7. Kirakodási lehetőségek

A Port Louis felszereléseit használó közösségi tonhalhalászó hajóknak törekedniük kell arra, hogy a fogásuk egy részét a mauritiusi tonhalkonzerviparnak adják el a közösségi hajótulajdonosok és a mauritiusi tonhalkonzervipar szereplői közötti közös megegyezéssel rögzített áron.

--------------------------------------------------

Külföldi Halászhajóra Vonatkozó Engedélykérelem

Kérelmező neve: …

Kérelmező címe: …

…

Hajóbérlő neve és címe ha a fentiektől eltér: …

…

Mauritiusi ügynök neve és címe (ha van): …

…

Hajó neve: …

Hajó típusa: …

Lajstromozási ország: …

Lajstromozási kikötő és szám:…

Halászhajó külső azonosítója: …

Rádió hívójel és frekvencia: …

Hajó hossza: …

Hajó szélessége:…

Motor típusa és teljesítménye: …

Hajó bruttó regisztertonnája: …

Hajó nettó regisztertonnája:…

Személyzet minimális létszáma: …

Folytatott halászat típusa:…

Halászni szándékozott fajok: …

…

…

…

…

Igényelt érvényességi időszak: …

Igazolom, hogy a fenti adatok a valóságnak megfelelnek.

Dátum … Aláírás …

--------------------------------------------------

1. JEGYZŐKÖNYV

a Mauritius által biztosított halászati lehetőségekről és a Közösség által nyújtott pénzügyi hozzájárulásról

1. cikk

(1) A megállapodás 2. cikkének megfelelően, és annak hatálybalépéstől számított hároméves időszakra, a következő halászati lehetőségeket biztosítják:

- óceánjáró kerítőhálós tonhalhalászó hajók: 40 hajó engedélye;

- horogsoros halászhajók (kivéve a hosszú horogsoros hajókat): engedélyek 100 BRT/hónapra éves átlagban.

(2) A halászati lehetőségeket a Közösség kérésére a megállapodás 8. cikkében említett vegyes bizottság növelheti.

2. cikk

(1) A megállapodásban említett pénzügyi ellentételezést a fent említett időszakra 1200000 ECU-ben állapítják meg, amely éves részletekben fizethető.

(2) Tonhalhalászat esetében, ez az ellentételezés fedezi a mauritiusi vizekben évente kifogott tonhal 7500 tonnáját. Amennyiben a mauritiusi vizeken a közösségi hajók által kifogott tonhal mennyisége meghaladja ezt a mennyiséget, akkor a fent említett ellentételezést minden további kifogott tonnánként 50 ECU-vel növelni kell.

(3) A fenti ellentételezés felhasználása Mauritius kizárólagos hatáskörébe tartozik.

(4) A pénzügyi ellentételezést a Mauritius által kijelölt pénzügyi intézménynél nyitott számlára kell átutalni vagy más szervnek befizetni.

3. cikk

(1) A Közösség 480000 ECU hozzájárulást fizet tudományos és technikai programok finanszírozására (beleérve a felszerelést, infrastruktúrát, stb.) annak érdekében, hogy a halállományra és általában a halászatra vonatkozó ismereteket fejlesszék.

(2) Mauritius hatáskörrel rendelkező hatóságai rövid jelentést küldenek a Bizottságnak a pénzeszközök felhasználásáról.

(3) A Közösség hozzájárulását a tudományos és technikai programokhoz minden egyes alkalommal a mauritiusi hatóságok által meghatározott számlára kell befizetni.

4. cikk

A két Fél egyetért abban, hogy az együttműködésük sikerének alapvető feltétele a tengeri halászatban tevékenykedő személyek szakképzettségének és szaktudásának fejlesztése. E célból a Közösség segíti Mauritius állampolgárait, hogy a tagállamaiban vagy azon államokban, melyekkel együttműködési megállapodást kötött, található intézményekben elhelyezkedjenek, és rendelkezésre bocsát 120000 ECU-t maximum ötéves időtartamú tudományos vagy gyakorlati képzési ösztöndíjakra a halászatra vonatkozó különböző tudományos, műszaki és gazdasági területeken. Ebből az összegből 40000 ECU-t lehet felhasználni a mauritiusi hatóságok kérésére a halászatra vonatkozó nemzetközi találkozókon való részvételi költségek fedezésére.

5. cikk

Amennyiben a Közösség nem teljesíti a fenti fizetéseket, a halászatról szóló megállapodást fel lehet függeszteni.

--------------------------------------------------

2. Jegyzőkönyv

a rákfélék kísérleti halászatáról

1. cikk

A megállapodás 2. cikkének megfelelően és a hatálybalépésétől számított 18 hónapos időszakra biztosítani kell a rákfélék felderítési kampány keretében történő halászatának engedélyezését a mauritiusi vizeken, havonta 1200 bruttó regisztertonnáig éves átlagban.

2. cikk

Az 1. jegyzőkönyv sérelme nélkül, a megállapodás 7. cikkében említett pénzügyi hozzájárulást 150000 ECU átalányösszegben állapítják meg a felderítési kampány idejére.

3. cikk

Az 1. cikkben említett időszak lejárta előtt a Felek konzultációkat folytatnak a megállapodás 8. cikkében említett vegyes bizottságon keretében annak érdekében, hogy a felderítési kampány eredményei fényében, amelyeket közölnek a mauritiusi hatóságokkal, meghatározzák a rákfélékre vonatkozó halászati lehetőségeket a megállapodás 12. cikkében előírt első alkalmazási időszak fennmaradó 18 hónapjára és a vonatkozó közösségi ellentételezést.

--------------------------------------------------